
	1.
	Starptautiskā līguma projekts latviešu valodā
Latvijas Republikas valdības un Lietuvas Republikas valdības līgums par pārrobežu sadarbību cīņā pret noziedzību
	Priekšlikums
Līguma projekta latviešu valodas redakcijā 3. panta pirmās daļas i) punktā un 9. pantā lietots termins “kopīgas izmeklēšanas grupas”. Kriminālprocesa likuma 84. nodaļā attiecīgais jēdziens apzīmēts kā “apvienotas izmeklēšanas grupas”, savukārt 2000. gada Konvencijā par dalībvalstu savstarpējo tiesisko palīdzību krimināllietās un Eiropas Savienības Padomes pamatlēmumā 2002/465/TI par kopējām izmeklēšanas grupām lietots termins “kopējās izmeklēšanas grupas”. Aicinām terminu “kopīgas izmeklēšanas grupas” aizstāt ar “kopējās izmeklēšanas grupas” vai  “apvienotas izmeklēšanas grupas”, nodrošinot terminoloģijas vienveidīgu lietojumu visā līguma tekstā.

Līguma projekta latviešu valodas redakcijā preambulā un 7. panta pirmajā daļā lietots formulējums “savstarpīguma princips”; aicinām to aizstāt ar “savstarpējības principu”. Atbilstoši Kriminālprocesa likuma 675. panta ceturtajai daļai attiecīgais princips tiek apzīmēts kā “savstarpējība”. Šāds termins sastopams arī 1959. gada 20. aprīļa Eiropas Padomes Konvencijā par savstarpējo palīdzību krimināllietās (5. panta otrajā daļā).

Vienlaikus līguma preambulā lietots formulējums “abpusēja labuma principiem”; aicinām ievērot iepriekšējā Latvijas Republikas valdības un Lietuvas Republikas valdības līguma par sadarbību organizētās noziedzības un citu noziedzīgu nodarījumu apkarošanā un kopīgām darbībām pierobežas apgabalos preambulā lietoto terminoloģiju, proti, “savstarpēja ieguvuma principiem”.

